Mangaung-metro moet weer stem vir burgemeester en speaker – praag.co.za
Mangaung-metro moet weer stem vir burgemeester en speaker
Die eerste amptelike vergadering van die nuwe Mangaung-metroraad moes Donderdagoggend vir ure vertraag word toe die verkiesingsproses vir die uitvoerende burgemeester en die speaker verkeerd uitgevoer is.
Die vergadering was reeds in ‘n gevorderde stadium en die burgemeester, Olly Mlamleli, en speaker, Mxolisi Siyonzana, het reeds hul toesprake gelewer, toe DA-raadslid, Dulandi Leech, alles tot stilstand laat kom het.
Leech het op ‘n punt van orde opgestaan en uit die Wet op Munisipale Strukture aangehaal.
Sy het gesê die verkiesing van die speaker en die burgemeester is onwettig, want volgens die wet moet dit met ‘n geslote stembrief geskied.
Siyonzana moes onmiddellik sy posisie opgee en die Onafhanklike Verkiesingskommissie is ingeroep om die verkiesing van voor af te doen.
Die vergadering is met ure vertraag, maar die uitslag sal waarskynlik nie verander nie.
Die EFF werk nou saam met die DA om beheer van sekere metro’s by die ANC oor te neem. Julius Malema, EFF-leier sê die doel is om van die ANC ontslae te raak.
Die DA se burgemeesterskandidaat vir Tshwane, Solly Msimanga sal na verwagting die nuwe burgemeester van die metroraad word.
Die stad sal Vrydag sy eerste raadsvergadering hou.
Die EFF het onderneem om vir die DA te stem wat in koalisie met die kleiner partye getree het.
Die uittredende burgemeester, Kgosientsho Ramokgopha van die ANC meen dat sy party se aanwysing van ‘n Zoeloe die ANC stemme gekos het. Die ANC se keuse van Thoko Didiza het tot wydverspreide onluste gelei voor die verkiesing.
Hy sê die stempersentasie was so laag dat dit die ANC se posisie verswak het.
Die EFF-leier sê sy party sal vir die DA se burgemeesterskandidaat in Johannesburg, Herman Mashaba stem.
Mashaba het Donderdag aangebied om afstand te doen van die pos, nadat die EFF hul bedenkinge oor sy kandidaatskap uitgespreek het. Malema het gesê Mashaba haat homself en respekteer nie arm mense nie.
Skrywer praagGepubliseer op 19 Augustus 2016 19 Augustus 2016 Kategorieë Nuus, Suider-AfrikaSleutelwoord DA, geslote stembrief, kiesprosedure, Kieswet, Mangaung, metro
Vorige Vorige artikel: Leeu verskeur kind op wildplaas
Volgende Volgende artikel: Krotoa, die feminis